《除日出江上迓赵宪》
宋代·王炎

江风猎猎吹客衣，水生鳞甲舟行迟。
今年江上春信早，剩有梅花开北枝。
问之今日是何日，三百六旬当岁除。
翩翩鸥鹭定笑我，欲得一饱甘奔驰。
二星移次照鹑尾，绣衣持斧生光辉。
摐金伐鼓声震动，鹢首破浪开黄旗。
三宫万寿帝出震，周家磐石先诸姬。
外分符节用肺腑，丞相与国同安危。
书生白头不解事，佐一小垒将何为。
少年侧目望云汉，欲与鸾凤俱翻飞。
草黄骥病络头老，自笑意行身不随。
人生虎鼠在用舍，未用以此相瑕疵。
儿曹婚嫁虽未了，此心久与青山期。
天无老眼不可问，哦诗莫作商声悲。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。